Ford Mustang – karakter en nostalgieDaar is min dinge op aarde wat so mooi klink soos ŉ lekker brullende V8. Nóg minder ŉ platvlak-krukas V8 waarvan die toere opgejaag word. Ek was egter nie altyd die grootste Ford Mustang-liefhebber nie. Die soliede dryfas agter op die vorige model met ŉ stokou ratkas het die voertuig bitter lomp laat voel. Toe kom die opgeknapte weergawe. ŉ Onafhanklike dryfas agter, ŉ tienspoed outo en beter padhouvermoë het die nuwe Mustang wonderbaarlik verbeter. Ek het toe ŉ kort tydjie met die lekkerste Mustang van hul almal deurgebring… die Bullitt. Die Mach 1 Mustang is meer in die Bullitt se rigting. Die remme en vering is verder opgeknap om die padhouvermoë verder te verbeter. Dié is my eerste ervaring met die tienspoed outo, en ek sal sê – op seevlak trek die Mach 1 soos ŉ haas waarvan die stert aan die brand gesteek is! 0 – 100 km/h in die outo neem 4,4 sekondes en die handrat sal aanhou hol tot 267 km/h. Die ontwerp is pure Mustang. Dit is bitter mooi. Nie modern mooi nie – nostalgies mooi. Die silhoeët het al kenmerkend Mustang geword. Dit is regtig mooi. Die binneruim is grootliks onveranderd, behalwe vir die bounommerplaatjie op die paneelbord. As ŉ mens die aansitknoppie druk brul die 5.0 V8 aan die lewe. Skielik is alles reg in die wêreld. Soos ons in die Kaap by ŉ wynplaas oor ŉ duisend spoedhobbels uitry is dit opvallend hoe soepel die Mustang geveer is. Uiteindelik kom ons by die N2, rigting Grabouw en ek kan vir die eerste keer die versneller begrawe. Toe die toere vir die eerste keer bó 4 500 r/min klim, begin die hoendervleis soos warm water teen my rug af spoel. Ek en my reismaat begin allerhande aardige geluide maak en glimlag soos die Mustang brul en blaf. In elke klein dorpie fluit die kinders en tieners en hits ons aan om te raas. Tot die groot mense se koppe draai, mans en vroue. Ná middagete is die twee Mach 1’s saam-saam uit Hermanus. By ŉ verkeerslig is ons saam en draai terug op die N2 en begrawe die versneller. Die geraas is asemrowend. Ek is oortuig dít is hoe die lewe sou klink as ek ŉ cowboy in Texas was met ŉ paar stewels en ŉ Stetson, en ŉ Jack Daniels in die hand. Ongelukkig is al 90 Mach 1’s wat Suid-Afrika toe kom reeds verkoop. As jy ook ŉ stukkie van die Mustang-nostalgie wil hê, sal dit ŉ 5.0 GT moet wees. Ek persoonlik sou ŉ handrat bestel – net omdat die Bullitt my met daai kierie betower het. Die reeks lyk só: Die reeks word gedek deur ŉ vier jaar/ 120 000 km waarborg en ses jaar/ 90 000 km diensplan.